Document ID: 31990R2201

NEUVOSTON ASETUS (ETY) N:o 2201/90,
annettu 24 päivänä heinäkuuta 1990,
hedelmä- ja vihannesjalostealan yhteisestä markkinajärjestelystä annetun asetuksen (ETY) N:o 426/86 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
asetuksessa (ETY) N:o 426/86(3), sellaisena kuin se on viimeksi muutettuna asetuksella (ETY) N:o 1202/90(4), otetaan käyttöön tiettyjen hedelmä- ja vihannesjalosteiden tuotantotukijärjestelmä; ensisijainen tavoite on mahdollistaa yhteisön raaka-aineen jalostuksesta saatujen tuotteiden myynti kilpailukykyisin hinnoin kolmansien maiden hintoihin verrattuna,
kuivattujen viinirypäleiden tuottajan saamiseksi tietoiseksi näiden tuotteiden menekin ja kaupan pitämisen vaatimuksista ja tuotteiden kilpailukyvyn parantamiseksi nykyinen tuotantotukijärjestelmä olisi korvattava asteittain uudella erikoisviljelyalojen tukijärjestelmällä; neljän markkinointivuoden pituisen siirtymäkauden aikana otetaan asteittain käyttöön viljelytuki tuotantotuen vähentämisen korvaamiseksi; tämän siirtymän edellytykset olisi määriteltävä; tuottajalle sultanarusinoista ja korinteista maksettavan vähimmäishinnan kuukausittaiset korotukset olisi poistettava,
on syytä ottaa huomioon tuottajat, jotka eivät ole sitoutuneet viinikirvan torjuntaohjelmaan; heille olisi myönnettävä lisätukea, ja
tiettyjen tuotteiden menekin nopeuttamiseksi ja siten laadun säilymisen kannalta vahingollisen pitkittyneen varastoinnin estämiseksi olisi toisaalta alennettava varastointielinten interventio-ostona tuotteesta maksamaa vähimmäishintaa ja toisaalta rajoitettava markkinointivuodesta 1994/1995 sultanarusinoiden ja korinttien määriä, jotka varastointielimet voivat ostaa markkinointivuoden kahden viimeisen kuukauden aikana, sekä alennettava näiden toimielinten maksamaa ostohintaa; lisäksi olisi lopetettava liian pitkästä varastoinnista aiheutuvien kustannusten rahoittaminen,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 426/86 seuraavasti:
1) Korvataan 2 artiklan 1 kohta seuraavasti:
"1 Tuotantotukijärjestelmää sovelletaan liitteessä I olevassa A osassa lueteltuihin tuotteisiin, jotka on valmistettu yhteisössä korjatuista hedelmistä ja vihanneksista, sanotun kuitenkaan rajoittamatta 6 ja 6 a artiklassa kuivatuille viinirypäleille säädettyjen erityissäännösten soveltamista."
2) Lisätään 3 artiklan 2 kohtaan ilmaisu "sultanarusinoiden ja" ennen ilmaisua "korinttien".
3) Korvataan 4 artiklan 2 kohta seuraavasti:
"2 Kuivattujen viikunoiden markkinointivuoden alussa voimassa olevaa vähimmäishintaa korotetaan kuukausittain markkinointivuoden kolmannesta kuukaudesta alkaen markkinointivuoden loppuun varastointikustannuksia vastaavalla kiinteällä määrällä."
4) Korvataan 6 artikla seuraavasti:
"6 artikla
1 Jalostettaviksi tarkoitettujen sultanarusinoiden, Moscatel-lajikkeiden kuivattujen viinirypäleiden ja korinttien viljelylle myönnetään tukea.
Tuen määrä vahvistetaan korjattua erikoisviljelyalan hehtaaria kohti näiden alojen keskimääräisen hehtaarisadon perusteella. Tuen määrä vahvistetaan ottaen huomioon lisäksi:
- tarve varmistaa mainittuihin viljelyksiin entuudestaan käytettyjen alojen säilyminen,
- näiden kuivattujen viinirypäleiden menekkimahdollisuudet.
Tuen määrä voi vaihdella viinirypälelajikkeiden sekä satoon vaikuttavien muiden tekijöiden mukaan.
Tämä tuki otetaan käyttöön asteittain markkinointivuosien 1990/1991, 1991/1992, 1992/1993 ja 1993/1994 aikana 6 a artiklan mukaisesti.
2 Jos kuivattujen viinirypäleiden tuotantoon käytetyt erikoisviljelyalat ylittävät yhteisön takaaman enimmäisviljelyalan, seuraavan markkinointivuoden tuen määrää alennetaan todetun ylityksen perusteella. Yhteisön takaama enimmäisviljelyala on 1 kohdassa tarkoitettuihin viljelyksiin yhteisössä käytettyjen viljelyalojen keskiarvo markkinointivuosien 1987/1988, 1988/1989 ja 1989/1990 aikana.
3 Tukea maksetaan, kun viljelyalojen sadot on korjattu ja tuotteet kuivattu jalostettaviksi.
4 Markkinointivuodesta 1991/1992 tuottajat, jotka istuttavat viiniviljelyksensä uudelleen viinikirvan torjumiseksi ja jotka eivät saa kyseisen taudin torjumiseksi perustetussa toimintaohjelmassa säädettyjä tukia, saavat kolmen markkinointivuoden ajan tukea, jonka määrää sovelletaan siirtymäkauden viimeisen vuoden aikana. Tämä tuki vahvistetaan ottaen huomioon myös viinikirvan torjumiseksi perustettuun toimintaohjelmaan osallistuville maatiloille myönnetyn tuen määrä yhteisön päätösten mukaisesti. Edellä olevaa 3 kohdan säännöstä ei sovelleta.
5 Viljelytukea pidetään maatalousmarkkinoiden sääntelyyn tähtäävänä interventiotoimenpiteenä asetuksen (ETY) N:o 729/70(*) 3 artiklan 1 kohdan tarkoittamalla tavalla.
6 Komissio vahvistaa tuen määrän ja yhteisön takaaman enimmäisviljelyalan sekä antaa yksityiskohtaiset säännöt tämän artiklan soveltamisesta 22 artiklassa säädettyä menettelyä noudattaen.
7 Komissio toteaa tarvittaessa yhteisön takaaman enimmäisviljelyalan ylityksen ja määrittää siitä seuraavan tuen määrän alenemisen.
(*) EYVL N:o L 94, 28.4.1970, s. 13"
5) Lisätään artikla seuraavasti:
"6 a artikla
1 Sultanarusinoista, Moscatel-lajikkeiden kuivatuista viinirypäleistä ja korinteista tuottajalle maksettavaa vähimmäishintaa alennetaan asteittain markkinointivuosien 1990/1991, 1991/1992, 1992/1993 ja 1993/1994 aikana.
Markkinointivuodesta 1990/1991 markkinointivuoteen 1993/1994 tätä hintaa alennetaan 19,941 ecua 100 kilogrammalta kunakin markkinointivuonna. Hintaa ei enää vahvisteta markkinointivuodesta 1994/1995.
2 Tuotantotuen määrä vahvistetaan 1 kohdassa mainittujen neljän markkinointivuoden aikana siten, että yhteisön tuotteen menekki mahdollistetaan. Tuen määrän vahvistamisessa otetaan huomioon erityisesti edeltävälle markkinointivuodelle vahvistetun tuen määrä, tarkistettuna 1 kohdassa tarkoitetun vähimmäishinnan ja tarvittaessa kiinteiksi arvioitujen jalostuskustannusten sekä 9 artiklassa tarkoitetun tuonnin vähimmäishinnan kehityksen huomioon ottamiseksi.
Tuki vahvistetaan jalostetun tuotteen nettopainon perusteella. Käytetyn raaka-aineen painon ja jalostetun tuotteen nettopainon välisen suhteen ilmaisevat kertoimet määritetään kiinteiksi.
Tukea maksetaan ainoastaan jalostajille, jotka eivät jalosta näiden lajikkeiden kuivattujen viinirypäleiden määrää, joka on ostettujen määrien prosenttimäärään suuruinen. Tukea ei makseta kyseisille määrille.
Jalostajille maksetaan tukea ainoastaan jalostetuista tuotteista, jotka:
a) on valmistettu yhteisössä korjatusta raaka-aineesta, josta asianomainen jalostaja on maksanut vähintään 4 artiklassa tarkoitetun vähimmäishinnan;
b) vastaavat vähimmäislaatuvaatimuksia.
Tuotantotukea ei sovelleta enää markkinointivuodesta 1994/1995.
3 Edellä 6 artiklassa säädetty viljelytuki vahvistetaan 1 kohdassa mainittujen neljän markkinointivuoden aikana myös mainitussa kohdassa tarkoitetun vähimmäishinnan alenemisen korvaamiseksi.
4 Neuvosto vahvistaa määräenemmistöllä komission ehdotuksesta 2 kohdassa säädetyt prosenttimäärät.
5 Edellä 2 kohdan neljännen alakohdan b alakohdassa tarkoitetut vähimmäislaatuvaatimukset vahvistetaan ja muut yksityiskohtaiset säännöt tämän artiklan soveltamisesta annetaan 22 artiklassa säädettyä menettelyä noudattaen."
6) Korvataan 8 artikla seuraavasti:
"8 artikla
1 Kyseisten jäsenvaltioiden hyväksymien toimielinten, luonnollisten henkilöiden tai oikeushenkilöiden, jäljempänä `varastointielimet`, on ostettava markkinointivuoden kahden viimeisen kuukauden aikana yhteisössä kuluvan markkinointivuoden aikana tuotetut sultanarusinat, korintit ja kuivatut viikunat, mikäli tuotteet vastaavat määritettäviä laatuvaatimuksia. Sultanarusinoiden ja korinttien ostojen on tapahduttava 2 artiklan 3 kohdan mukaisesti mahdollisesti vahvistetuissa rajoissa.
Markkinointivuodesta 1994/1995 2 kohdan mukaisesti ostettujen sultanarusinoiden ja korinttien määrät eivät saa olla suurempia kuin 27 370 tonnia.
2 Varastointielinten on ostettava:
- kuivattujen viikunoiden määrät markkinointivuoden alussa sovellettavalla vähimmäishinnalla,
- sultanarusinat ja korintit kyseisen markkinointivuoden alussa sovellettavalla vähimmäishinnalla, vähennettynä 15 prosentilla markkinointivuonna 1990/1991, vähennettynä 20 prosentilla markkinointivuosina 1991/1992 - 1993/1994; markkinointivuodesta 1994/1995 tuotteet on ostettava markkinointivuonna 1993/1994 voimassa olevalla vähimmäishinnalla, vähennettynä 5 prosentilla.
3 Varastointielinten ostamien tuotteiden myynnin on tapahduttava sellaisin edellytyksin, että markkinoiden tasapaino ei vaarannu ja että tuotteiden tasapuolinen saanti
ja ostajien tasapuolinen kohtelu taataan.
Niiden tuotteiden osalta joita ei voida myydä tavanomaisin edellytyksin, voidaan toteuttaa erityistoimenpiteitä.
4 Varastointielimille myönnetään varastointitukea niiden ostamille tuotemäärille tuotteiden varastoinnin tosiasiallisen keston ajalta. Tukea ei kuitenkaan makseta niiden 18 kuukauden jälkeen, jotka seuraavat sen markkinointivuoden päättymistä, jona tuote ostettiin.
5 Varastointielimelle myönnetään näiden maksaman ostohinnan ja myyntihinnan välisen erotuksen suuruinen taloudellinen korvaus. Tästä korvauksesta vähennetään osto- ja myyntihinnan välisestä erotuksesta mahdollisesti syntyvät voitot.
6 Neuvosto antaa määräenemmistöllä komission ehdotuksesta yleiset säännöt tämän artiklan soveltamisesta.
7 Yksityiskohtaiset säännöt tämän artiklan soveltamisesta annetaan 22 artiklassa säädettyä menettelyä noudattaen."
2 artikla
Komissio esittää neuvostolle ennen markkinointivuoden 1993/1994 päättymistä kertomuksen tämän asetuksen soveltamiseksi toteutetuista toimenpiteistä sekä esittää tarvittaessa aiheelliset ehdotukset.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä heinäkuuta 1990.

Labels: 3
17